Diari Oficial de la Generalitat Valenciana


Sumari del DOGV 4719, del 25-03-2004 (2004/2906)

ORDE de 19 de febrer 2004, de la Conselleria de Cultura, Educació i Esport, per la qual es convoca concurs públic per a atorgar beques de formació en Biblioteconomia i Tecnologies de la Informació i la Comunicació aplicades a l'Educació.
---------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4719

Data del DOGV
:   25-03-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/2906


Data del document
:   19-02-2004

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * professió de la informació
    * professió de la informàtica
    * ajuda pública
    * telecomunicació
    * assignació per estudis
    * ciències físiques
    * suport econòmic
    * enginyer

ORDE de 19 de febrer 2004, de la Conselleria de Cultura, Educació i Esport, per la qual es convoca concurs públic per a atorgar beques de formació en Biblioteconomia i Tecnologies de la Informació i la Comunicació aplicades a l'Educació. [2004/X2906]
  
La Conselleria de Cultura, Educació i Esport emmagatzema, custodia i gestiona gran quantitat d'informació documental relacionada amb els diferents aspectes educatius que li són propis. Entre les noves línies de treball de la Direcció General d'Ensenyament estan les de preparar la citada informació, no sols perquè siga accessible a tots els ciutadans, sinó també perquè siga consultada a efectes d'investigació tant en àmbits nacionals com internacionals.
  
El tipus d'informació que pot i ha d'oferir la Conselleria de Cultura, Educació i Esport constituïx no sols un actiu des del punt de vista informatiu, sinó també un patrimoni cultural, l'àmplia difusió del qual utilitzant les tecnologies de la informació i la comunicació és no sols obligada des del punt de vista del quefer que li és propi, sinó que a més pot comportar efectes positius en diferents sectors de la nostra economia.
  
La informació a la qual fem referència es troba en l'actualitat depositada i administrada en els Centres de Formació, Innovació i Recursos Educatius (CEFIRE) de la Comunitat Valenciana.
  
Per tot això, pareix adequat que, amb independència del personal assignat als CEFIRE, puguen adscriure's a les biblioteques especialitzades de la Generalitat Valenciana, ubicades en els CEFIRE, becaris que participen en la preparació i classificació de la informació, a través de la modalitat de beca de formació, tal com recull el Decret 108/1992, de 6 de juliol, del Govern Valencià (DOGV de 16.07.1992).
  
Fent ús de les facultats que em conferix l'article 35 de la Llei de la Generalitat Valenciana 5/1983, de 30 de desembre, de Govern Valencià,
  
ORDENE
  
Primer
  
Convocar concurs públic per a la concessió de set beques de formació en Biblioteconomia, per a participar en les activitats d'administració de les biblioteques dels CEFIRE, i en la implantació dels programes informàtics adequats per al tractament de la dita informació i set beques per a la formació d'especialistes en Tecnologies de la Informació i la Comunicació en l'ensenyança.
  
Així mateix, s'aproven les bases per les quals es regix esta convocatòria, incloses com annex a esta orde.
  
Segon
  
Les beques es concediran a càrrec de la partida pressupostària T 5506000 del programa 91.51.65.589.17, capítol IV, dels Pressupostos de la Generalitat Valenciana per a l'any 2004. El pressupost global màxim per a estes beques serà de cent quaranta mil euros (140.000 €).
  
DISPOSICIONS FINALS
  
Primera
  
Es delega en el director general d'Ensenyament la facultat de resoldre la concessió d'estes beques i se l'autoritza perquè, en l'àmbit de les seues competències, adopte les mesures necessàries per al desenrotllament i aplicació d'esta orde.
  
Segona
  
La present orde entrarà en vigor el mateix dia de la publicació en el Diari Oficial de la Generalitat Valenciana.
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es pot interposar recurs potestatiu de reposició o plantejar directament recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició s'haurà d'interposar davant la Conselleria de Cultura, Educació i Esport, en el termini d'un mes comptat des de l'endemà de la publicació en el Diari Oficial de la Generalitat Valenciana.
  
b) El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació.
  
València, 19 de febrer de 2004
  
El conseller de Cultura, Educació i Esport,
  
ESTEBAN GONZÁLEZ PONS
  
ANNEX I
  
Bases
  
Primera. Objecte
  
L'objecte específic d'esta convocatòria és la concessió de set beques de formació d'especialistes en administració de biblioteques, i la col·laboració en les tasques encomanades a l'efecte a les biblioteques dels CEFIRE i set beques per a la formació d'especialistes en Tecnologies de la Informació i la Comunicació en l'ensenyança.
  
Segona
  
L'import total de cada beca, al llarg de tot el seu període de gaudi, és de deu mil euros (10.000 euros). Estes quantitats, que estaran subjectes a les retencions que corresponguen, de conformitat amb el que establix el Reial Decret 214/1999 de 5 de febrer (Boletín Oficial del Estado, número 34 de 9 de febrer de 1999), seran pagades a càrrec de l'aplicació pressupostària 36.19.83.099.74. Els becaris seran també beneficiaris d'una assegurança d'assistència mèdica i d'una assegurança d'accidents que seran contractades per la Conselleria de Cultura, Educació i Esport, i que igual que els costos de formació, seran pagats a càrrec de la quantitat global i aplicació pressupostària mencionades a l'inici d'esta base.
  
Tercera. Requisits
  
Les beques objecte d'esta convocatòria s'adjudicaran per mitjà de concurs entre els diversos aspirants, que reunisquen els següents requisits i els acrediten documentalment:
  
a) Tindre nacionalitat espanyola o ser nacionals d'algun altre estat membre de la Unió Europea,
  
b) Les beques de Biblioteconomia estan dirigides a:
  
Llicenciats segon cicle universitari de Documentació.
  
Diplomats universitaris de Biblioteconomia i Documentació.
  
Mòdul professional de nivell 3 de Biblioteconomia, Arxivística i Documentació.
  
c) Les beques de Tecnologies de la Informació i la Comunicació estaran dirigides a:
  
Enginyer de Telecomunicació, Enginyer en Informàtica, Llicenciat en Físiques, Llicenciat en Informàtica, Enginyer Industrial.
  
Enginyer Tècnic en Informàtica de Gestió, Enginyer Tècnic en Informàtica de Sistemes, Diplomat en Informàtica, Enginyer Tècnic d'Imatge i So.
  
Tècnic Superior en Administració de Sistemes Informàtics i Tècnic Superior en Desenrotllament d'Aplicacions Informàtiques.
  
Tècnic Superior en Disseny i Producció Editorial.
  
Quarta. Termini i formalització de les sol·licituds
  
Les sol·licituds, annex III, acompanyades de la documentació que consta en la base sexta, es presentaran en el termini de quinze dies a partir del dia següent de la data de publicació de la present orde en el Diari Oficial de la Generalitat Valenciana.
  
Les sol·licituds es presentaran preferentment en el Registre General de la Conselleria de Cultura, Educació i Esport, i en les Direccions Territorials de Cultura, Educació i Esport. També es podran presentar en les Oficines de Correus, sempre que siga en sobre obert i seguint el procediment establit en l'article 31 del Reial Decret 1.829/1999, de 3 de desembre pel qual s'aprova el reglament que regula la prestació de servicis postals (BOE de 31 de desembre de 1999), o en qualsevol altre lloc dels que indica l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Segons l'article 71 de la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú, si la sol·licitud no reunix els requisits assenyalats en l'article 70 d'eixa Llei, i els exigits per la present orde, es requerirà el sol·licitant perquè en el termini de deu dies esmene la falta o acompanye els documents preceptius. Si així no ho fa, es considerarà desistit de la seua petició, prèvia resolució que haurà de ser dictada en els termes previstos en l'article 42 de la Llei 30/1992, mencionada anteriorment.
  
Quinta. Duració de la beca
  
La duració de cada una de les beques serà de deu mesos, comptats des de l'inici de l'activitat. No obstant el gaudi de la beca no podrà sobrepassar el 31 de desembre del 2004.
  
Sexta. Peticions i documentació:
  
a) Sol·licitud, que s'ajustarà al model que s'indica en l'annex III.
  
b) Fotocòpia del DNI o NIE.
  
c) Currículum vitae, amb exposició dels mèrits acadèmics i professionals, així com relació dels treballs i publicacions sobre temes connexos amb l'objecte de la beca.
  
Una vegada finalitzat el procés de selecció, els participants hauran de presentar la documentació exposada en el currículum vitae. Tota documentació haurà de ser original o estar degudament compulsada, requisit sense el qual esta no serà tinguda en compte. Els certificats, tant de formació com de treball o pràctiques, hauran de detallar el nombre d'hores, dies o mesos de formació o activitat.
  
Sèptima. Comissió de valoració
  
a) Per a la valoració dels mèrits dels sol·licitants es constituïx una comissió qualificadora integrada per:
  
President: el director general d'Ensenyament o persona que delegue.
  
Vocals:
  
Dos vocals de la Direcció General d'Ensenyament. Un d'ells actuarà com a secretari amb veu i vot.
  
Dos vocals de la Direcció General d'Arxius i Innovació Tecnològica
  
b) La Comissió Qualificadora elaborarà la seua proposta en el termini de quinze dies, comptats a partir de l'endemà del dia que finalitze el termini de presentació d'instàncies, i disposarà de facultats per a realitzar per mitjà dels seus membres totes les comprovacions que estime necessàries per a la qualificació dels mèrits adduïts, així com per a realitzar d'una prova pràctica o entrevista, si ho estima oportú.
  
c) Una vegada finalitzada la corresponent valoració dels expedients de cada un dels aspirants, la Comissió Qualificadora formularà proposta de resolució, i el director general d'Ensenyament resoldrà per delegació l'adjudicació de les beques. La resolució es publicarà en el Diari Oficial de la Generalitat Valenciana.
  
Així mateix, la Comissió Qualificadora podrà formular una proposta en el sentit que siguen declarades desertes les beques de formació, si al seu parer, no hi haguera concursants amb mèrits suficients per a la seua adjudicació.
  
Octava. Barem a aplicar
  
Les condicions del mèrit avaluable per la Comissió Qualificadora, i les puntuacions a atorgar són les següents:
  
a) Expedient acadèmic personal, de 0 a 4 punts.
  
b) Mèrits relacionats amb la matèria objecte d'esta convocatòria que puguen al·legar-se, de 0 a 8 punts.
  
c) Possessió del certificat de coneixement de valencià, de 0 a 2 punts.
  
d) Domini oral i escrit de l'idioma anglés, de 0 a 2 punts.
  
e)Altres idiomes comunitaris, de 0 a 1 punt.
  
f) Altres titulacions que no constituïsquen requisit per a la concessió de la beca, màxim 2 punts:
  
- Títol de doctor, 2 punts.
  
- Títol de llicenciat o equivalent, 1 punt.
  
- Diploma universitari o equivalent, 0,5 punts.
  
Aquelles sol·licituds que no aconseguisquen un mínim de cinc punts en l'avaluació general, seran desestimades tant per a la concessió de les beques com per a ser tingudes en compte a l'hora d'elaborar les llistes d'espera.
  
Novena. Obligacions dels beneficiaris
  
Són obligacions dels beneficiaris:
  
a) Realitzar la formació i les tasques que els siguen encomanades, que tinguen relació amb l'objecte de la beca.
  
b) El sotmetiment a les actuacions de control financer que corresponen a la Intervenció General, en relació amb les beques concedides.
  
c) Comunicar a la Conselleria de Cultura, Educació i Esport, l'obtenció d'altres beques per a la mateixa finalitat procedents de qualsevol administració o ens públics.
  
Deu. Drets sobre el treball realitzat
  
Els treballs realitzats per l'adjudicatari en el gaudi de la seua beca seran propietat de la Conselleria de Cultura, Educació i Esport, que es reserva la possibilitat de publicar-los o emetre'ls. Els treballs no podran ser utilitzats pels autors sense la corresponent autorització d'esta Conselleria.
  
Onze. Abonament de les beques de formació
  
Les beques s'abonaran fraccionadament cada dos mesos per mitjà de transferència bancària, prèvia justificació d'haver realitzat l'activitat que va motivar la seua concessió.
  
Si el becari renuncia a la beca abans de la finalització d'esta, se li pagarà la part proporcional de la beca d'acord amb l'activitat realitzada.
  
Qualsevol alteració de les condicions tingudes en compte per a la concessió de les beques, i en tot cas l'obtenció concurrent de beques atorgades per altres administracions o ens públics o privats, podrà donar lloc a la modificació de la resolució de concessió.
  
Dotze. Incompliments sobre la finalitat de les beques de formació.
  
Quedarà sense efecte la concessió de la beca, després de l'audiència de la persona interessada, si no es realitzara l'activitat que va motivar la concessió, si deixaren de reunir-se els requisits que es van exigir o si s'incompliren, sense causa que ho justifique, les condicions establides en la present convocatòria.
  
Si en l'exercici de les funcions d'inspecció o control, es deduïxen indicis de la incorrecta obtenció, gaudi o destí de la beca, els agents encarregats de la seua realització podran acordar la retenció de les factures, documents equivalents o substitutius, i qualsevol altre document equivalent relatiu a les operacions en les quals tals indicis es manifesten.
  
Tretze. Vinculació laboral pel gaudi de les beques de formació.
  
La concessió i aprofitament de la beca no implicarà cap vinculació laboral o administrativa amb la Conselleria de Cultura, Educació i Esport, ni amb cap dels centres i servicis dependents de la Generalitat Valenciana, ni suposa cap compromís d'incorporació posterior a les plantilles dels centres esmentats.
  
ANNEX II
  
Seus
  
Els becaris de Tecnologies de la Informació i la Comunicació realitzaran el procés de formació als locals de la Conselleria de Cultura, Educació i Esport o en seus annexes.
  
Els becaris de Biblioteconomia realitzaran el seu procés de formació en la seu dels CEFIRE.